सरकारको नेतृत्व आलोपालो, कार्यकालबारे गृहकार्य हुँदैछ : महासचिव पोखरेल
एमाले महासचिव शंकर पोखरलेले हाल प्रधानमन्त्री पुष्पकमल दाहाल नेतृत्वको सरकारलाई समर्थन गरी अघि बढ्ने समझदारी भएको बताएका छन् । उनले एमाले र माओवादीबीच सरकारको नेतृत्व गर्नेबारे कार्यकाल कति हुने भन्नेबारे गृहकार्यकै चरणमा रहेको बताए ।
काठमाडौँ — एमाले महासचिव शंकर पोखरलेले हाल प्रधानमन्त्री पुष्पकमल दाहाल नेतृत्वको सरकारलाई समर्थन गरी अघि बढ्ने समझदारी भएको बताएका छन् । उनले एमाले र माओवादीबीच सरकारको नेतृत्व गर्नेबारे कार्यकाल कति हुने भन्नेबारे गृहकार्यकै चरणमा रहेको बताए ।हाल माओवादी अध्यक्ष पुष्पकमल दाहालले सरकारको नेतृत्व गरिरहेकाले अर्को कार्यकालबारे समझदारी भएपछि एमाले अध्यक्ष केपी शर्मा ओली प्रधानमन्त्री बन्ने उनको भनाइ छ ।‘हाल प्रचण्डजीकै नेतृत्वमा सरकारमा हामी जाने समझदारी भएको छ,’ उनले इकान्तिपुरसँग भने, ‘दुई पार्टीले कति-कति समय सरकारको नेतृत्व गर्नेबारे गृहकार्य भइरहेको छ ।’ पोखरेल नयाँ गठबन्धन बनाउने कार्यदलमा थिए ।एमालेको कांग्रेस माओवादी गठबन्धन भत्काउने मूल रणनीति लिएको थियो । हाल दाहालकै नेतृत्वमा सरकारमा गएर अघि बढ्ने निर्णय गरको थियो । माओवादीका एक नेताका अनुसार एमाले माओवादी गठबन्धन बनेकै दिनदेखि प्रधानमन्त्री पुष्पकमल दाहाल र ओलीबीच आधाआधा कार्यकाल सरकारको नेतृत्व गर्ने मौखिक समझदारी भएको छ । माओवादीका एक वरिष्ठ नेताले अबदेखि आधा-आधा कार्यकाल सरकाको नेतृत्व गर्ने बताए ।‘नयाँ गठबन्धन बनेको मितिदेखि आधा-आधा कार्यकाल दुई पार्टीले सरकारको नेतृत्व हुनेछ,’ ती नेताको भनाइ छ, ‘०८४ को निर्वाचनसम्म सहकार्य गर्ने समझदारी छ ।’यसरी हिसाब गर्दा दाहालले अझै करिब डेढ वर्ष सरकारको नेतृत्व गर्ने र बाँकी कार्यकाल ओलीले गर्नेछन् । ०७४ को निर्वाचनपछि बनेको एमाले माओवादी गठबन्धन सरकारमा ओली प्रधानमन्त्री भएका थिए । त्यसपछि जेठमा दुई पार्टीबीच एकता हुँदा ओली र दाहाल पार्टी अध्यक्ष बनेका थिए । ओली र दाहाल करिब साढे तीन वर्षपछि एउटै पार्टीमा रहेका थिए । सर्वोच्चले ०७७ फागुन २३ मा एमाले र माओवादी ब्युँताएपछि ओली र दाहाल अलग भएका थिए । गत आम निर्वाचनपछि करिब दुई महिना यी दुई नेताबीच सरकारमा सहकार्य भएको थियो । राष्ट्रपति कसलाई बनाउने भन्नेमा कुरा नमिलेपछि एमाले माओवादी गठबन्धन टुटेको थियो ।